Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 117/10/5506	Martin, 24.4.2013
EEČ : 2-40-174-2013

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že 	
	dňa 13.11.2010 asi  o 03.30 h  z nočného  stolíka spálne  v mieste trvalého  bydliska v Martine, XXXXXXXXXX  zobral  svojej  matke  XXXXX,  nar. XXXXX,  bez  jej  súhlasu  kľúče od  osobného  motorového  vozidla  zn. CITRÖEN Xantia, evidenčného čísla XXXXX a vozidlo  v hodnote  2.510,- €   použil na jazdu  smerom  k Turčianskym  Tepliciam,  pričom pred  miestnou  časťou  Diviaky nezvládol riadenie a prednou časťou vozidla narazil  do  stromu

lebo je trestné stíhanie neprípustné podľa § 9 odsek 1 písmeno f

Odôvodnenie:
	Dňa 24.01.2011 poverený príslušník Obvodného  oddelenia  PZ Turčianske  Teplice  uznesením  ČVS:XXXXX zo dňa 24.01.2011 podľa  § 199 ods. 1 Tr.  por.  začal trestné  stíhanie a súčasne podľa  §  206 ods. 1 Tr. por.  vzniesol  obvinenie ml. XXXXX, pre prečin  neoprávneného  používania  cudzieho  motorového  vozidla podľa § 216 ods. 1 Tr. zák.  na tom  skutkom  základe  ako  je uvedené vo  výrokovej  časti  tohto  uznesenia. 
	Nakoľko obvinený ml. XXXXX bol vo výkone trestu odňatia slobody, bolo vo veci v súlade s ustanovením § 200 ods. 2 písm. a) Tr. por. vykonávané vyšetrovanie.
	Po vykonaní všetkých potrebných úkonov za účelom objasnenia skutkového stavu veci, vyšetrovateľ PZ v rámci prípravného konania predložil spisový materiál na Okresnú prokuratúru v Martine s návrhom na konečné rozhodnutie veci.
	Svedkyňa poškodená XXXXX vo svojej výpovedi  zo dňa 23.03.2011  uviedla, že v zmysle § 211 Tr. por. nedáva súhlas s na pokračovanie trestného stíhania, pretože v predmetnej veci bolo vznesené obvinenie jej synovi ml. XXXXX.    
	Prečinu neoprávneného používania cudzieho motorového vozidla podľa § 216 ods. 1 Tr. zák. sa dopustí ten, kto  sa zmocní cudzieho motorového vozidla malej hodnoty v úmysle prechodne ho používať. 
Podľa § 211 ods.1 Trestného poriadku trestné stíhanie pre trestný čin neoprávneného používania cudzieho motorového vozidla podľa § 216 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich.
Podľa § 130 ods. 1 Tr. por. právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. 
Z vykonaného dokazovania je zrejmé, že poškodená XXXXX - matka obvineného ml. XXXXX  patrí medzi osoby uvedené v  § 130 ods. 1 Tr. por.  
Podľa  § 212 ods. 1 Tr. por., poškodený oznámi prejav vôle podľa § 211 ods. 1 prokurátorovi alebo policajtovi písomne alebo ústne do zápisnice.
Podľa § 215 ods. 1 písm. d) Tr. por. prokurátor zastaví trestné stíhanie, ak  je trestné stíhanie neprípustné podľa § 9. 		
Podľa § 9 ods. 1 písm. f) Tr. por. trestné stíhanie nemožno začať, a ak bolo už začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť. 
Vzhľadom na to, že poškodená XXXXX nedala súhlas na trestné stíhanie svojho syna obvineného ml. XXXXX bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Šimková
prokurátorka